钦定古今图书集成/明伦汇编/官常典/第429卷 > 后汉
## 钦定古今图书集成/明伦汇编/官常典/第429卷 > 后汉

后汉设执金吾，统武库令，掌宫外徼巡非常。设城门
校尉，以主城门。

按《后汉书百官志》：“执金吾一人，中二千石。”本注曰：“掌
宫外戒，司非常水火之事。月三绕行宫外，及主兵器。”
吾，犹御也。

〈注〉《汉官秩》云：比二千石，胡广曰：“卫尉巡行宫中，则金吾徼于外，相为表里，以擒奸讨猾。”应劭曰：“执金革以御非常。”《汉官》曰：“员吏二十九人，其十人四科，一人二百石，文学三人百石，二人斗食，十三人佐学事，主缇绮。”

丞一人，比千石。

〈注〉《汉官》秩云“六百石。”

缇绮二百人。《本注》曰：“无秩，比吏食奉。”

〈注〉《汉官》曰：执金吾，缇绮二百人，五百二十人，舆服导从，光满道路，群僚之中，斯最壮矣。世祖叹曰：“仕宦当作执金吾。”

武库令一人，六百石。《本注》曰：“主兵器。”丞一人。

右属执金吾。本注曰：“本有式道，左右中𠋫三人，六百
石。车驾出，掌在前清道，还，持麾至宫门，宫门乃开。中
兴但一人，又不常置。每出，以郎兼式道，候事已罢，不
复属执金吾。”又省中垒寺互都船令、丞、尉及左右京
辅都尉。

城门校尉一人，比二千石。本注曰：“掌雒阳城门十二
所。”

〈注〉《周礼》司门。干宝注曰：“如今校尉。”

司马一人，千石。本注曰：“主兵城门。”每门候一人，六百
石。

〈注〉《周礼》：“每门下士二人。”干宝曰：“如今门候。”蔡质《汉仪》曰：“门候见校尉，执板不拜。”

《本注》曰：“雒阳城十二门，其正南一门曰平城门。”

〈注〉《汉官秩》曰：“平城门为宫门，不置候，置屯司马，秩二千石。”《李尤铭》曰：“平城司午，厥位处中。”《古今注》曰：“建武十四年九月，开平城门。”

北宫门属“卫尉。”其馀上西门、

〈注〉应劭《汉官》曰：上西，所以不纯白者，汉家初成，故丹镂之。李尤铭曰：“上西在季位，月惟戌。”

《雍门》。

〈注〉铭曰：“《雍门》处中位，月在酉。”

广阳门。

〈注〉铭曰：“广阳位孟，厥月在申。”

津门：

〈注〉铭曰：“津名自定，位季月未。”

小苑门。开阳门。

〈注〉应劭《汉官》曰：开阳门始成，未有名，宿昔有一柱来在楼上，琅邪开阳县上言：“县南城门一柱飞去。”光武皇帝使来识视，怅然，遂坚缚之，刻记其年月，因以名焉，铭曰：“开阳在孟，位月惟巳。”

耗门：

〈注〉《铭》曰：“耗门值季，月位在辰。”

中东门：

〈注〉铭曰：“中东处，仲月位当卯。”

上东门。

〈注〉铭曰：“上东少阳，厥位在寅。”

《榖门》：

〈注〉铭曰：“榖门北中，位当于子。”

《夏门

〈注〉《铭》曰：“夏门值孟，位月在亥。”

凡十二门。

〈注〉蔡质《汉仪》曰：“雒阳二十四街，街一亭。十二城门，门一亭。”

右“属城门校尉。”